Štefunko, Ivan, poslanec NR SR (2024-05-14):
Vážená pani ministerka, vážený pán predsedajúci, vážené kolegyne, kolegovia, mám takú smutnú už tradíciu, že vlastne vždy kritizujem to, že toto plénum je nútené prijímať v skrátenom legislatívnom konaní veci, ktoré môžu veľmi kľudne, bez problémov prejsť riadnym legislatívnym procesom. Táto snemovňa mi je svedkom, že sme podporili rôzne skrátené legislatívne konania, kde sme naozaj usúdili, že je to veľmi dôležité pomôcť vláde vyriešiť nejaký problém, napríklad pri problémoch s poľnohospodárstvom alebo s obecnými zastupiteľstvami, resp. obcami a ich rozpočtom. Problém je, že túto novelu o ÚRSO, nazvime to tak, a jej kompetencií sme kľudne mohli vyriešiť povedzme napríklad pri skrátenom legislatívnom konaní pred dvoma, pred dvoma týždňami. Prečo sme vtedy nerozprávali o tom, že je problém v teplárenstve? Prečo vtedy ministerka, resp. iní členovia vlády alebo poslanci nehovorili, že je nejaký vážny hospodársky záujem alebo teda vážny hospodársky problém, ktorý tu musíme v skrátenom legislatívnom konaní teraz riešiť? Tento návrh ste na vláde schválili vo štvrtok bez pripomienkovania, bez možnosti pripomienkovania, prešiel víkend a v utorok sme ho už mali na výboroch. Bez riadnej diskusie. Naozaj aj na výbore som sa snažil debatovať, bol to trošku ako keby že jednostranný komentár, síce sme získali nejaké malé informácie, že v skutočnosti tento návrh rieši nejakú konkrétnu situáciu v konkrétnom meste na východnom Slovensku, ale kvôli tomu sa nenavrhuje jedna legislatíva. Štát si vie urobiť poriadok s nejakým konkrétnym podnikateľom, keď naozaj robí niečo zlé, aj inými cestami ako zmenou zákona a zmenou celej regulácie energetického alebo energetickej sústavy Slovenska, respektíve teplárenstva. Čo je horšie ale, že tento zákon v skutočnosti je síce v skrátenom legislatívnom konaní, ale ide oveľa ďalej ako to, čo ste deklarovali, že chceme riešiť. To znamená, že v skrátenom legislatívnom konaní chceme riešiť to, aby nenastal problém s vykurovaním v zime, pozor, nie teraz, ale v zime, sme na jar, ale vlastne v skutočnosti na základe tohoto zákona si znova rozširujete kompetencie pre vami ovládnuté ÚRSO. ÚRSO začne mať už nielen regulačné, ale aj výkonné kompetencie, čo vážne porušuje rôzne iné typy záväzkov, ktoré máme voči podnikateľom, voči odberateľom, voči Európskej únii a tak ďalej. Mne to zaváňa tým, že nejaký konkrétny primátor alebo bývalý primátor, alebo, alebo nejakí konkrétni regionálni lídri si povedia, že toto potrebujeme vyriešiť kvôli našim voličom v tomto konkrétnom meste a zároveň si k tomu pridajte ešte vaše iné veci, aby sme naozaj túto transformáciu kontroly nad energetikou úplne dokonali. To znamená, že sme to videli viackrát, že proste sa riešia zásadné zmeny ekonomického alebo hospodárskeho charakteru na Slovensku cez rôzne prílepky a tak ďalej a okrem toho to riešite aj cez skrátené legislatívne konania. Teda my ako Progresívne Slovensko budeme v tomto dôslední, budeme hlasovať proti tomuto skrátenému legislatívnemu konaniu, lebo si myslíme, že takéto vážne zásahy do ekonomickej a energetickej a tepelnej sústavy na Slovensku musia prejsť riadnou diskusiou za účasti všetkých aktérov, ktorých sa to týka, teda občanov, odberateľov, dodávateľov tepla, ale aj miest a obcí. Ďakujem veľmi pekne.